Matkalla tulevaisuuteen & Paluu tulevaisuuteen! | Xamk tutkii ja kehittää
Matkalla tulevaisuuteen & Paluu tulevaisuuteen!
Posted on October 5, 2016 by tkimamk	Ohjaamojen tuki -hanke on toteuttanut yhdessä Puumalan kunnan ja Mikkelin Olkkarin kanssa kaksiosaisen teemapäiväkokonaisuuden kevään 2016 9lk oppilaille. Ajatus lähti liikkeelle siitä tosiasiasta että lähes kaikkien peruskoulunsa päättävien nuorten on muutettava pois paikkakunnalta halutessaan opiskelemaan toisen asteen opintoja. Puumalassa ei ole ammattikoulua eikä lukiota.
Kantavana teemana kokonaisuudessa toimi ”itsenäistyminen ja oman elämän hallinta”, joka jakautui ensimmäisen tapaamisen osalta karkeasti osakokonaisuuksiin; Talous & asuminen, Olkkarin toiminnan esittely, Oppilashuollon toiminnan esittely, Harrastusmahdollisuudet uudella paikkakunnalla, Etsivä nuorisotyö Puumalassa ja oman Elämänkartan toteuttaminen.
Edellä kuvattu ensimmäinen, ja nimeltään ”Matkalla tulevaisuuteen” -tapaaminen järjestettiin huhtikuussa, jolloin 9lk oppilaat vielä olivat tavoitettavissa omasta kunnasta. Kaikki 12 osallistuivat, jolloin kukaan ei jäänyt paitsi tarjonnasta. Erityisen Ohjaamo – esittely pyydettiin mukaan Olkkarista, koska suurin osa nuorista oli jo hakeutunut Mikkeliin opiskelemaan.
Kuva1: Asumisen tietoa Pasilta nuorille
Talouteen ja asumiseen liittyvän osion toteuttivat vielä itsekin nuoret Leevi ja Pasi, joista Leevi on edelleen opiskelijana ja Pasi vasta valmistunut nuoriso-ohjaaja. Moni nuori tuntui saaneen erityisesti tähän teemaan liittyen paljon uusia ajatuksia, ja lisäksi Olkkarin tarjonnan tutuksi tulemisen kuvattiin madaltavan kynnystä lähteä vierailemaan Ohjaamossa tarpeen tullen. Tapaamisen lopussa jokainen osallistuja loi itselle askarrellen elämänkartan, jossa määriteltiin tulevaisuuden unelmaa kotoa pois muuttamisen jälkeen. Näihin luvattiin palata tapaamiskokonaisuuden toisessa osassa – ”Paluu tulevaisuuteen!” – tapahtumassa.
Lopulta koitti syyskuinen perjantai-ilta, jolloin samat nuoret kutsuttiin takaisin Puumalaan keskustelemaan siitä miten omilleen muuttaminen on sujunut. Toiseen tapaamiseen tuli mukaan neljä nuorta, joiden kanssa oli ilo palata takaisin kevään teemoihin. Muutto toiselle paikkakunnalle oli toteutunut odotusten mukaisesti, ja huomioitavaa on myös se että kaikki paikkakunnan nuoret olivat päässeet opiskelemaan ensisijaiseen toiveoppilaitokseensa.
Paluu tulevaisuuteen! – tilaisuuden ohjelmaan kuului keskustelun lisäksi pizzaa ja pullaa, sekä pieni liikunnallinen ryhmätehtävä. Aivan lopuksi palasimme elämänkarttatehtävän äärelle, ja iloksemme saivat kaikki todeta tulevaisuuden ajatusten olleen melko realistisia.
Kuva2: Elämänkartat ja pullaa
Kysyttäessä kahden tilaisuuden kokonaisuuden onnistumisesta, paikalla olleet nuoret kehuivat sen tärkeyttä. Ehkä tästä mallista tulee Puumalaan perinne, ja ehkä joku toinenkin samankaltainen kunta lähtee kokeilemaan nuorten ajatusmatkaa kohti tulevaisuutta.